
Με επιτυχία πραγματοποιήθηκε η εκδήλωση 
«Η Beat ποίηση επί σκηνής, μια γνωριμία με τη γενιά των Μπίτνικ»
Με επιτυχία πραγματοποιήθηκε η εκδήλωση για το κίνημα των Μπίτνκις ή, τη Γενιά Μπιτ (Beat Generation) στο Κέντρο Πολιτισμού «περί τεχνών» την Κυριακή 10 Νοεμβρίου. Την εκδήλωση διοργάνωσαν από κοινού η Εταιρεία Κοινωνικής Δράσης και Πολιτισμού ΚΟΙΝΟ_ΤΟΠΙΑ και το Κέντρο Πολιτισμού «περί τεχνών».

Την εκδήλωση άνοιξε ο Παναγιώτης Καρώνης αναλύοντας τον μουσικό όρο beat (μπιτ) και τη σχέση του κινήματος με τη μουσική τζαζ, αφού από αυτή οι μπίτνικ δανείστηκαν τη λέξη, αλλά αποτέλεσε γι' αυτούς και έναν τρόπο ζωής, ακόμα περισσότερο έναν τρόπο προσέγγισης του έργου τους. Αναφέρθηκε επίσης στις πολιτικές και κοινωνικές συνθήκες της Αμερικής της δεκαετίας του ’50 για να συμπεράνει στο τέλος ότι αυτό που κάνει ουσιαστικά η Μπιτ ποίηση είναι να συνεχίζει -αν και με διαδοχικές ρίξεις- τη μεγάλη αμερικάνικη παράδοση του Γουίτμαν και του Λονγκφέλοου.
Στη συνέχεια η Αθανασία Δανελάτου αναφέρθηκε -αν και όπως τόνισε είναι οξύμωρο αν όχι ειρωνικό- στο γυναικείο μπιτ ή στη γυναικεία μπιτ σκηνή και διάβασε ποιήματα γυναικών του κινήματος σε δική της μετάφραση.

Στη συνέχεια ακολούθησε απαγγελία από τους Λαμπρινή Ζώτου, Ευάγγελο Μιχάλη, Παναγιώτη Καρώνη και Μαίρη Σιδηρά. Διαβάστηκαν ποιήματα των: Άλλεν Γκίνσμπεργκ, Τζακ Κέρουακ, Γκρέγκορι Κόρσο, Πήτερ Ορλόφσκι, Νταϊάν Ντι Πρίμα, Ρίτσαρντ Ντέιβιντσον, Τζόζεφ Λεσύερ, Τζακ Μισελίν, Μάικ Μακλιούρ, Χιού Ρομνέι, Ντέιβιντ Γκέλερ, Μπρέντα Φρέιζερ, Μπρους Φιαρίνγκ, Λενόρ Τζέιφι, Φράνκ Ο'Χάρα, Τζεντ Τζόουνς, Κέννεθ Ρέξροθ, Τζων Ουίνερς, Μάικ Μακ Κλουρ, Σινκλέρ Μπέηλς.

Επίσης η Μαίρη Σιδηρά διάβασε το διήγημα του Βασίλη Λαδά «Συνάντηση με τον Γκίνσμπεργκ στην Πάτρα» από το βιβλίο του Η πόλη και ο μύθος εκδόσεις ΔΕΠΑΠ. Στη βραδιά ακούστηκε και «Η Πόλη» του Κωνσταντίνου Καβάφη που απαγγέλθηκε παράλληλα με το ποίημα του Λενόρ Τζέιφι, «Ο κ. Τ. και οι φίλοι του».
Οι Μπιτ ποιητές συνήθιζαν να διαβάζουν τα ποιήματά τους σε βιβλιοπωλεία, νυχτερινά κέντρα, μπαρ, υπόγεια, καφενεία, πάρκα και γενικά όπου νόμιζαν πως κάποιοι ενδιαφερόμενοι θα ανταποκρίνονταν και θα τους άκουγαν. Η βραδιά της Κυριακής στο «περί τεχνών» προσπάθησε να ξαναδεί, να ψηλαφίσει, να αναμοχλεύσει το ενδιαφέρον γι’ αυτό το κίνημα των πρωτοπόρων, το κίνημα των οργισμένων, των αντισυμβατικών, των αντικομφορμιστών, το κίνημα αυτών των συνειδητοποιημένων ανθρώπων που επηρέασε αποφασιστικά όχι μόνο την αμερικάνικη κοινωνία και ευρύτερα την κουλτούρα της, αλλά απλώθηκε και σε άλλες ηπείρους.
Η επιλογή των ποιημάτων ήταν του Παναγιώτη Καρώνη, τα δε ποιήματα ήταν σε μετάφραση: Αθανασίας Δανελάτου, Γιάννη Λειβαδά, Τζένης Μαστοράκη, Άρη Μπερλή, Τάσου Σαμαρτζή, Κώστα Γιαννουλόπουλου, Φώτη Αθέρα, Γιώργου Μαυρογιάννη, Βαγγέλη Κατσάνη. Την επιμέλεια της βραδιάς είχε η Βάσω Μαργέλου.
Τα ποιήματα αντλήθηκαν από τις συλλογές:
· Η σκηνή Μπιτ, εκδόσεις Ερατώ, 1987
· Ανθολογία Μπιτ Ποίησης, εκδόσεις Ροές, 2003

· Τζακ Κερουακ, Mexico City Bluse, εκδόσεις Ελεύθερος Τύπος, 1990

· Άλλεν Γκίνσμπεργκ, Ουρλιαχτό Καντίς και άλλα ποιήματα, εκδόσεις Άγρα, 2008

· Άλλεν Γκίνσμπεργκ, Πλουτώνια Ωδή και άλλα Ποιήματα 1977-1980, εκδόσεις Απόπειρα, 1985

· Γκρέγκορυ Κόρσο, Ποιήματα, εκδόσεις Νεφέλη, 1982

· Σύγχρονη Ποίηση: Άλλεν Γκίνσμπεργκ, εκδόσεις Μπουκουμάνης, 1974

